
נוסח מוצע לדיון

סעיפים 1-11

חוק למניעת מפגעי אסבסט ואבק מזיק, התש"ע–2010
	
	
	פרק א': מטרת החוק

	מטרת החוק
	1.
	מטרתו של חוק זה  למנוע ולצמצם מפגעים סביבתיים ובריאותיים הנגרמים על ידי אסבסט ואבק מזיק ולטפל במפגעים כאמור, בין היתר, באמצעות – 

	
	
	(1)
קביעת הוראות בדבר איסור שימוש חדש באסבסט, הפסקת השימוש הקיים באסבסט פריך וצמצום החשיפה של הציבור לאסבסט;

	
	
	(2)
מתן הוראות וסמכויות להסרת מפגעי אסבסט;

	
	
	(3)
הסדרת העיסוק באסבסט וקביעת הוראות לעניין אופן ביצוען של עבודות אסבסט;

	
	
	(4)
החלת הוראות לפי חוק זה על חומרים נוספים הגורמים לאבק מזיק.

	
	
	והכול לשם מימוש הזכות לסביבה נאותה, בהתאם לעיקרון הזהירות המונעת, למניעה ולצמצום מפגעים סביבתיים, לשיפור איכות החיים והסביבה, למען הציבור ולמען הדורות הבאים.

	
	
	פרק ב': הגדרות

	הגדרות
	2.
	בחוק זה – 

	
	
	"אבק מזיק" – אבק העלול לגרום למחלות ריאה או לנזק בריאותי אחר, שמקורו בחומרים כפי שיקבע השר לפי הוראות סעיף ___.

	
	
	"אישור עבודת אסבסט" – אישור הממונה לביצוע עבודת אסבסט שניתן לפי סעיף 25;

	
	
	"אסבסט" – מינרל טבעי סיבי מקבוצת האסבסט, לרבות אמוסייט (Amosite), קריזוטייל (Chrysotile), קרוסידולייט (Crocidolite), אנתופילייט (Anthophyllite), טרמולייט (Tremolite), אקטינולייט (Actinolite), וכן כל חומר, מוצר או תערובת המכילים אחד או יותר מהמינרלים האמורים, בשיעור העולה על אחוז אחד ממשקלם או מנפחם של החומר, המוצר או התערובת, לפי העניין, בכל מופע, הרכב או שימוש;

	
	
	"אסבסט פריך" – אסבסט הנמצא במצב מפורר, כתוש או בצורת אבקה או אסבסט הניתן לפירור, לכתישה או לצמצום לאבקה, על ידי מגע ידני, כאשר הוא במצב יבש, לרבות כל חומר, מוצר או תערובת המכיל אסבסט, למעט אסבסט צמנט שלא נפגע במידה שהפכה אותו לאסבסט פריך כאמור; 

	
	
	"אסבסט צמנט" – תערובת המכילה  אסבסט ומלט , במצב קשיח;

	
	
	"בדיקת מעבדה" – בדיקת מעבדה לנוכחות סיבי אסבסט בדגימת אוויר או אסבסט בדגימת צובר;

	
	
	"בעל" או "בעלים", של מקרקעין, לרבות מקום ציבורי – בעלים, חוכר לדורות או  מי שזכאי להירשם בפנקסי המקרקעין, כבעלים או כחוכר לדורות, והכל במשמעות הנודעת למונחים אלה בחוק המקרקעין, התשכ"ט–1969‏
; לעניין זה, היו המקרקעין מקרקעי ישראל כמשמעותם בחוק–יסוד: מקרקעי ישראל‏
, שהוחכרו בחכירה לדורות או שהועברה בהם הזכות להירשם כחוכר לדורות, יראו את החוכר לדורות או את הזכאי להירשם כחוכר לדורות, בלבד, כבעל המקרקעין;

	
	
	"דגימת אוויר" – דגימה הניטלת לצורך בדיקת נוכחות סיבי אסבסט באוויר;

	
	
	"דגימת צובר" – דגימה הניטלת לצורך בדיקת נוכחות אסבסט בחומר, במוצר או בתערובת;

	
	
	"דוגם אסבסט" – מי שבידו רישיון דוגם אסבסט;

	
	
	"הוועדה המקצועית" או "הוועדה" – הוועדה המקצועית לאבק מזיק שמונתה לפי סעיף 31;

	
	
	"חוק שמירת הניקיון" – חוק שמירת הניקיון, התשמ"ד–1984‏
;

	
	
	"יום התחילה" – יום תחילתו של חוק זה, כאמור בסעיף 66;

	
	
	"מיתקן תעשייתי" – מיתקן או צנרת הולכה של מפעל תעשייה, בין אם המיתקן או הצנרת פעילים ובין אם לאו, בין אם הם מצויים בשטח המפעל ובין מחוצה לו;

	
	
	"הממונה" – ממונה אסבסט שמונה לפי סעיף 35;

	
	
	"המנהל" – מנהל רישוי אסבסט שמונה לפי סעיף 34;

	
	
	"מעבדת אנליזה" – מעבדה שבידה רישיון לביצוע בדיקות מעבדה שניתן לפי סעיף 16(א) או מעבדה מחוץ לישראל שהוכרה לפי סעיף 16(ב);

	
	
	"מעבדה דוגמת" – מעבדה שבידה רישיון לנטילת דגימות אוויר, שניתן לפי סעיף 17(א);

	
	
	"מערכת הביטחון" – כל אחד מאלה:  

	
	
	
	(1)
משרד הביטחון ויחידות סמך של משרד הביטחון;  

	
	
	
	(2)
צבא הגנה לישראל;  

	
	
	
	(3)
שירות הביטחון הכללי והמוסד למודיעין ולתפקידים מיוחדים;

	
	
	
	(4)
מרכזי המחקר הגרעיני שבאחריות הוועדה לאנרגיה אטומית והמכון הביולוגי;

	
	
	
	(5)
ספקים ומפעלים המפתחים או המייצרים מוצרים בעבור גוף המנוי בפסקאות (1) עד (4), ששר הביטחון הודיע עליהם למנהל;  

	
	
	
	(6)
משטרת ישראל ושירות בתי הסוהר;

	
	
	"מפגע אסבסט" או "מפגע" – נוכחות של סיבי אסבסט באוויר או שחרור של סיבי אסבסט לאוויר; לעניין הגדרה זו יראו כמפגע אסבסט, לרבות כל אחד מאלה:

	
	
	
	(1)
פליטה של אבק נראה לעין הנגרמת מעבודת אסבסט;

	
	
	
	(2)
אסבסט צמנט הנמצא במצב שרוף או מרוסק,   וכן אסבסט צמנט שבור במידה ניכרת;

	
	
	
	(3)
אסבסט פריך החשוף לאוויר;

	
	
	
	(4)
מצבור של פסולת אסבסט החשוף לאוויר;

	
	
	"מפקח אסבסט פריך" – מי שבידו רישיון מפקח אסבסט פריך;

	
	
	"מקום ציבורי" – כל מקום המיועד לשימוש הציבור ואינו מיועד למגורים, לרבות כל מבנה המצוי בתחומם, ויראו כל אחד מהמפורטים  להלן כמקום ציבורי אף אם אינו משמש או מיועד לשימוש הציבור או שהוא מיועד למגורים, אם הייעוד או השימוש העיקרי בו הוא אחד מהמפורטים להלן:  :

	
	
	
	(1)
כל בית ספר וכל מוסד לימודים שבו לומדים באופן שיטתי יותר מעשרה תלמידים;

	
	
	
	(2)
מקום המשמש את הציבור בפעילויות רווחה, חינוך, תרבות, דת, מדע, ספורט, העשרה ופנאי, ובכלל זה תיאטרון, בית קולנוע, אולם כנסים, בריכת שחיה, מועדון, מרכז קהילתי, ספריה, אולם שמחות, גן אירועים, מסעדה, גן או פארק ציבורי;

	
	
	
	(3)
דיור מוגן לקשישים ומעון כהגדרתו בחוק הפיקוח על מעונות, התשכ"ה–1965‏
, למעט משפחה אומנת שאושרה בידי מי ששר הרווחה והשירותים החברתיים הסמיכו לכך, ולרבות מעון לסטודנטים, לתלמידים ולעובדים, וכן מעון או מעון נעול כהגדרתם בחוק הנוער (שפיטה, ענישה ודרכי טיפול), התשל"א-1971
;

	
	
	
	(4)
בית מלון כהגדרתו בחוק שירותי תיירות, התשל"ו–1976‏
;

	
	
	
	(5)
מוסד רפואי כהגדרתו בחוק זכויות החולה, התשנ"ו–1996‏
 או מוסד אחר העוסק במתן שירותי בריאות;

	
	
	
	(6)
מקום המשמש למסחר ולמתן שירותים לציבור  ובכלל זה קניון ושוק;  

	
	
	
	(7)
בית סוהר ובית מעצר;

	
	
	
	(8)
ייעוד או שימוש אחר, כפי שיקבע השר.

	
	
	"סוקר אסבסט" – מי שבידו רישיון סוקר אסבסט;

	
	
	"סיבי אסבסט" – סיבים של אסבסט שאורכם עולה על 5 מיקרון, שקוטרם קטן מ-3 מיקרון ושהיחס בין אורכם לקוטרם גדול מ-3;

	
	
	"עבודת אסבסט" – עבודה המתבצעת באסבסט, לרבות, תיקון, פירוק, הסרה, הריסה, פינוי, חיתוך, סילוק מפגע, שינוע, הטמנה, כיסוי, חפירה או קידוח בקרקע שהוטמן בה אסבסט, ולמעט צביעה של  אסבסט צמנט;

	
	
	"עוסק באסבסט" – קבלן אסבסט, מפקח אסבסט פריך, דוגם אסבסט, מעבדה דוגמת, מעבדת אנליזה וסוקר אסבסט;

	
	
	"פסולת אסבסט" –  לרבות אסבסט שפורק, נפגע או נשבר וכן אסבסט שאינו בשימוש או שהשימוש בו לא הותר לפי חוק זה;

	
	
	"פקח" – פקח שהוסמך לפי סעיף 36;

	
	
	"צו מינהלי לעניין אסבסט" – צו שניתן לפי סעיף 39;

	
	
	"קבלן אסבסט" –  קבלן אסבסט צמנט או קבלן אסבסט פריך;

	
	
	"קבלן אסבסט פריך" – מי שבידו רישיון קבלן אסבסט פריך;

	
	
	"קבלן אסבסט צמנט" – מי שבידו רישיון קבלן אסבסט צמנט;

	
	
	"הקרן לשמירת הניקיון" – הקרן שהוקמה לפי סעיף 10 לחוק שמירת הניקיון;

	
	
	"רישיון דוגם אסבסט" – רישיון לנטילת דגימות אוויר, שניתן לפי סעיף 17(ב);

	
	
	"רישיון מפקח אסבסט פריך" – רישיון לפיקוח על ביצוע עבודות אסבסט פריך, שניתן לפי סעיף 15;

	
	
	"רישיון סוקר אסבסט" – רישיון שניתן לפי סעיף 18;

	
	
	"רישיון קבלן אסבסט פריך" – רישיון לביצוע עבודות אסבסט באסבסט פריך או באסבסט צמנט, שניתן לפי סעיף 13;

	
	
	"רישיון קבלן אסבסט צמנט" – רישיון לביצוע עבודות אסבסט באסבסט צמנט, שניתן לפי סעיף 13;

	
	
	"השר" – השר להגנת הסביבה.

	
	
	פרק ג': הגבלת השימוש באסבסט 

	איסור שימוש באסבסט 
	3.
	לא ייצר אדם, לא ייבא, לא יחזיק, לא יסחור, לא ימסור לאחר, ולא יעשה כל עסקה, כל עבודה או שימוש אחר, באסבסט, ובכלל זה בפסולת אסבסט, למעט עבודות אסבסט הנדרשות לצורך סילוק אסבסט והטמנה של פסולת אסבסט. 

	המשך שימוש קיים באסבסט
	4.
	(א)
על אף הוראות סעיף 3, אסבסט שנעשה בו שימוש ערב יום התחילה, ניתן להמשיך ולעשות בו את אותו שימוש, באותו מקום או חפץ בו היה מותקן (להלן – שימוש קיים באסבסט) וכן לבצע בו עבודת אסבסט שניתן לגביה אישור לפי פרק ו', הכל בכפוף להוראות לפי חוק זה; ואולם אם היה האסבסט הקיים אסבסט פריך, יוסר האסבסט ויופסק השימוש בו, בהתאם להוראות לפי חוק זה.

	
	
	(ב)
אין בהוראות סעיף 3 כדי למנוע עסקה במקום או בחפץ שערב יום התחילה נעשה בו שימוש קיים באסבסט, ובלבד שבמועד שבו החל השימוש הקיים באסבסט היה שימוש זה מותר על פי דין.

	שימוש קיים באסבסט פריך במפעל תעשייה 
	5.
	(א)
בעל מתקן תעשייתי יפסיק שימוש קיים באסבסט פריך לצורך בידוד תרמי, יסירו ויטמין אותו בהתאם להוראות לפי חוק זה, בתוך עשר שנים מיום התחילה.


	
	
	(ב)
בעל מתקן תעשייתי שבו קיים בידוד תרמי שהותקן עד תום שנת 1990, יערוך, באמצעות מפקח אסבסט פריך, בתוך שנה מיום התחילה, בדיקה לאיתור ולמיפוי של כל שימוש קיים באסבסט פריך שנעשה לצורך בידוד תרמי כאמור, אלא אם כן ידוע לו, על יסוד מסמכים שבידו, כי הבידוד התרמי אינו מכיל אסבסט פריך.

	
	
	(ג)
נמצא שימוש קיים באסבסט פריך במתקן תעשייתי ידווחו על כך בעל המתקן והמחזיק בו, לאלתר, למנהל, וכן יערוך בעל המתקן התעשייתי והמחזיק בו רישום הכולל את מיקום האסבסט, הערכת כמותו ומצבו, יסמן את המיתקנים התעשייתיים הכוללים אסבסט, ויעדכן, מעת לעת, את הרישום והסימון כאמור.

	
	
	(ד)
נעשה במיתקן תעשייתי שימוש קיים באסבסט פריך, לצורך בידוד תרמי, והאסבסט הפריך חשוף לאוויר, יאטום בעל התעשייה המתקן התעשייתי והמחזיק בו את החיץ שבין האסבסט לאוויר, או יפסיק את השימוש במיתקן התעשייתי ויאטום  אותו, באופן שימנע כל אפשרות לשחרור סיבי אסבסט לאוויר והכול לאלתר ובהתאם להוראות לפי חוק זה.

	
	
	

	
	
	(ה)
בעל מתקן תעשייתי והמחזיק בו יפעל לתחזוקת החיץ באופן שימנע כל אפשרות לשחרור סיבי אסבסט לאוויר, יבצע מעקב שוטף אחר תקינות החיץ, וכן פעולות הדרכה, שילוט, ניטור ודיווח ופעולות אחרות הדרושות לצורך מניעת מפגע אסבסט וטיפול בו.

	
	
	(ו)
נמצא מיתקן תעשייתי  במקרקעין שאינם בחזקתו של בעל המתקן התעשייתי, רשאי בעל המתקן התעשייתי  וכל מי שפועל מטעמו להיכנס למקרקעין שבהם נמצא המיתקן, לצורך ביצוע חובותיו לפי סעיף זה; על כניסה למקרקעין כאמור יחולו הוראות סעיף 50 לחוק משק הגז הטבעי, התשס"ב–2002‏
, בשינויים המחויבים.

	שימוש קיים באסבסט פריך במבנה ציבור
	6.
	(א)
בעל מקום ציבורי מקורה יפסיק שימוש קיים באסבסט פריך לצורך בידוד אקוסטי מותז או בידוד תרמי, יסירו ויטמינו בהתאם להוראות לפי חוק זה, בתוך עשר שנים מיום התחילה.


	
	
	(ב)
בעל מקום ציבורי מקורה, שבנייתו החלה עד תום שנת 1984 ושקיים בו בידוד אקוסטי מותז, יערוך, באמצעות סוקר, בתוך שלוש שנים מיום התחילה, בדיקה לאיתור ולמיפוי של כל שימוש קיים באסבסט פריך שנעשה לצורך בידוד כאמור, אלא אם כן ידוע לו, על יסוד מסמכים שבידו, כי הבידוד אינו מכיל אסבסט פריך.

	
	
	(ג)
נמצא אסבסט פריך במקום ציבורי מקורה , ידווחו על כך בעל המקום הציבורי והמחזיק בו, לאלתר, למנהל, וכן יערוך בעל המקום והמחזיק בו רישום הכולל את מיקום האסבסט, הערכת כמותו ומצבו, ויעדכן, מעת לעת, את הרישום כאמור.  

	
	
	(ד)
נעשה במקום ציבורי מקורה שימוש קיים באסבסט פריך, לצורך בידוד כאמור בסעיף קטן (א), וקיים חיץ אטום בין האסבסט הפריך לבין חלל המקום הציבורי, יפעלו בעל המקום הציבורי והמחזיק בו לתחזוקת החיץ באופן שימנע כל אפשרות לשחרור סיבי אסבסט לחלל המקום הציבורי, יבצעו מעקב שוטף אחר תקינות החיץ, וכן ינקטו בפעולות הדרכה, שילוט, ניטור ודיווח ופעולות אחרות הדרושות לצורך מניעת מפגע אסבסט וטיפול בו, עד להסרת האסבסט כאמור בסעיף קטן (א).

	
	
	
	

	
	
	
	

	
	
	

	
	
	
	

	
	
	
	

	
	
	(ה)
נעשה במקום ציבורי שימוש קיים באסבסט פריך לצורך בידוד, כאמור בסעיף קטן (א), ולא קיים חיץ אטום בין האסבסט הפריך לבין חלל המקום הציבורי, יפעלו בעל המקום הציבורי והמחזיק בו כמפורט להלן:  

	
	
	
	(1)
בעל המקום הציבורי והמחזיק בו יסגורו, תוך 14 יום, את האזור שבו מצוי האסבסט הפריך, באופן שימנע כל אפשרות לשחרור סיבי אסבסט  מחוץ לאותו אזור, וינקטו פעולות סבירות למניעת כניסת בני אדם לתוכו עד להסרת האסבסט הפריך, למעט מי שכניסתו נדרשת לצרכי פיקוח או הסרת האסבסט הפריך; 

	
	
	
	(2)
המנהל, לאחר התייעצות עם הוועדה המקצועית, רשאי לדחות את מועד הסגירה לפי פסקה (1), לתקופה שלא תעלה על שנה, אם מצא כי בנסיבות העניין קיימים טעמים מיוחדים המצדיקים זאת, ורשאי הוא להתנות את דחיית המועד בתנאים, ובלבד שבעל המקום הציבורי או המחזיק בו, הגיש למנהל בקשה מנומקת, בכתב, לדחייה כאמור, בתוך 14 יום מיום התחילה או מהמועד שבו נתגלה אסבסט פריך במקום הציבורי, לפי המאוחר שבניהם; אין בהגשת בקשה כאמור כדי לפטור את בעל המקום והמחזיק מחובתם לסגור את המבנה הציבורי, כל עוד לא החליט המנהל אחרת.  

	שימוש קיים באסבסט פריך בידי צבא הגנה לישראל
	7.
	(א)
צבא הגנה לישראל יפסיק שימוש קיים באסבסט פריך המותקן בציוד ובכלי רכב שבשימושו ויפעל להסרתו ולהטמנתו בהתאם להוראות לפי חוק זה ולהוראות המנהל, בתוך שבע שנים מיום התחילה. 

	
	
	(ב)
על אף הוראות סעיף קטן (א) רשאי צבא הגנה לישראל להמשיך שימוש קיים באסבסט פריך המותקן בציוד במעמד חירום לפי פקודות הצבא, וכן בכלי רכב שהוצא לגביו רישיון רכב צבאי לחירום לפי פקודות הצבא, ובלבד שיפעל לפי הוראות המנהל לעניין דיווח, ניטור, אחסנה, שילוט וסימון ויסיר את האסבסט מכלי רכב ומציוד בעת שמבוצע בהם טיפול תחזוקה; לעניין זה, "פקודות הצבא" – כהגדרתן בחוק השיפוט הצבאי, התשט"ו–1955‏
.

	שימוש קיים באסבסט צמנט במקום ציבורי
	8.
	(א)
בעל מקום ציבורי שבו שימוש קיים באסבסט צמנט, יחזיק את האסבסט צמנט במצב תקין ויבצע פעולות תחזוקה כמפורט להלן: 

	
	
	
	(1)
יצבע את האסבסט צמנט בתוך שלוש שנים מיום התחילה, וידאג לחידוש הצביעה מעת לעת, באופן שיבטיח קיומה של שכבת צבע שלמה על פני האסבסט צמנט;

	
	
	
	(2)
יבדוק ויזואלית באופן חזותי, אחת לשנה, ועד לצביעת האסבסט צמנט  – אחת לשלושה חודשים, את שלמות האסבסט צמנט  ויוודא תקינותו לרבות העדר סדקים, שברים, והתפוררות; 

	
	
	
	(3)
יתקן ויאטום סדקים ושברים בהיקף של פחות משליש מכמות האסבסט צמנט בתוך שבוע ימים מגילוים;

	
	
	
	(4)
יערוך רישום של הפעולות שביצע לפי סעיף קטן זה  ושל כל פעולה או אירוע שפגעו בשלמות האסבסט, ויציג את הרישום האמור במקום גלוי ובולט לעין במקום הציבורי. 

	
	
	(ב)
בעל מקום ציבורי כאמור בפסקה (1) להגדרה "מקום ציבורי", וכן בעל מקום ציבורי אחר ששטח האסבסט צמנט הכולל בו הוא 1000 מ"ר או יותר, יערוך את הבדיקה לפי הוראות סעיף קטן (א)(2) באמצעות סוקר אסבסט.

	
	
	(ג)
מצא בעל מקום ציבורי כי שליש או יותר מכמות אסבסט צמנט המותקן באותו מבנה במקום הציבורי פגוע או שאינו שלם ,  בין היתר בשל סדקים, שברים, התפוררות או שחיקה ידווח על כך לממונה לאלתר , ויסיר את האסבסט צמנט המותקן במבנה בהתאם להוראות לפי חוק זה בתוך 3 חודשים מיום שמצא כי האסבסט צמנט הינו במצב כאמור..

	
	
	(ד)
המנהל, לאחר התייעצות עם הוועדה המקצועית, רשאי לדחות את מועד ההסרה של האסבסט לפי סעיף קטן (ג), לתקופה שלא תעלה על שנה, אם מצא כי בנסיבות העניין קיימים טעמים מיוחדים המצדיקים זאת, ורשאי הוא להתנות את דחיית המועד בתנאים, ובלבד שבעל המקום הציבורי או המחזיק בו הגיש למנהל בקשה מנומקת, בכתב, לדחייה כאמור, בתוך 30 יום מיום התחילה או מהמועד שבו נתגלה כי האסבסט במצב כאמור בסעיף קטן (ג),  לפי המאוחר שביניהם; אין בהגשת בקשה כאמור כדי לפטור את בעל המקום והמחזיק מחובתם להסיר את האסבסט, כל עוד לא החליט הממונה אחרת.

	
	
	(ה)
החובות הקבועות בסעיף זה, למעט סעיף קטן (א)(1) יחולו גם על מחזיק של מקום ציבורי.

	מתן הוראות וחובת מסירת מידע
	8א.
	המנהל רשאי לתת לבעל נכס או חפץ שמותקן בו אסבסט או המכיל אסבסט, ולמחזיק בו, הוראות לביצוע פעולות, למניעה מפעולות ולהגשת תכניות וכן רשאי הוא לדרוש מבעל הנכס או המחזיק בו כל מידע הדרוש לו ובעל הנכס או המחזיק בו ימסור המידע כאמור למנהל, והכול להבטחת מילוי הוראות לפי חוק זה, לרבות לעניין אופן ביצועם של סעיפים 3 עד 8.

	
	
	פרק ד': מפגע אסבסט

	איסור גרימת מפגע

	9.
	לא יגרום אדם למפגע אסבסט.

	אסבסט טיפול במפגע אסבסט 
	10.
	גרם אדם למפגע אסבסט או שהיה לו יסוד סביר להניח שקיים  מפגע אסבסט בנכס שבהחזקתו, ובהעדר מחזיק – בבעלותו, ינקוט אמצעים מיידיים למניעת המשך המפגע או להפסקתו ולצמצום הסיכון הנובע ממנו, ככל שאמצעים אלו בשליטתו, ובכלל זה - 

	
	
	

	
	
	
	(1)
מניעת שחרור סיבי אסבסט לאוויר, ובכלל זה הפסקת  הפעילות הגורמת למפגע;


	
	
	
	(2)
נקיטת אמצעים סבירים למניעת  כניסת בני אדם לאזור המפגע, למעט מי שכניסתו נדרשת לצורכי פיקוח, הצלה או טיפול במפגע, והודעה לשוהים בקרבת אזור המפגע על אמצעי זהירות שיש לנקוט; 

	
	
	
	(3)
מניעת הוצאת כל חפץ, מאזור המפגע.

	
	
	
	(4)
דיווח לממונה על קיום המפגע.

	
	
	(ב)
הממונה רשאי, לבקשת אדם כאמור בסעיף קטן (א), לתת לאותו אדם הנחיות לקיום הוראות סעיף זה; פנה אדם לממונה או למי שהוא הסמיך לכך – יראו אותו כמסכים לקבלת ההנחיות באמצעי שאת פרטיו מסר לממונה.


	
	
	(ג)
בעל מקום או מחזיק במקום שקיים בו מפגע אסבסט, יגיש לממונה בקשה לאישור עבודת אסבסט לצורך סילוק המפגע בתוך שבוע ימים מהמועד בו נודע לו על קיום המפגע, ויבצע את העבודה בהתאם לאישור הממונה.


	
	
	(ד)
המנהל, רשאי להורות על מועד קצר יותר להגשת הבקשה לפי סעיף קטן (ג), אם מצא כי בנסיבות העניין קיימים טעמים מיוחדים המצדיקים זאת, ורשאי הוא, בהתייעצות עם הוועדה המקצועית, להורות על מועד ארוך יותר ולהתנות את דחיית המועד בתנאים, ובלבד שבעל המקום או המחזיק בו הגיש למנהל בקשה מנומקת, בכתב, לדחייה כאמור, במועד שבו נתגלה מפגע האסבסט כאמור;  אין בהגשת בקשה כאמור כדי לפטור את בעל המקום והמחזיק מחובתם לסילוק המפגע, כאמור בסעיף קטן (ג), כל עוד לא החליט הממונה אחרת.


	
	
	(ה)
גרם אדם למפגע אסבסט בקרקע שאינה בחזקתו או בבעלותו, יישא בהוצאות סילוק המפגע על ידי הבעלים או המחזיק, לפי מידת אחריותו לגרימת המפגע, ורשאי הוא לבצע את סילוק המפגע, אם בעל המקום והמחזיק הסכימו לכך.

	סייג לתחולת פרק ד'
	11.
	הוראות סעיפים 9 עד 10  לא יחולו לגבי מפגע כאמור בפסקה (3) להגדרה "מפגע אסבסט" אם האסבסט הפריך הוא כאמור בסעיפים 5 עד 7, וקוימו לגביו החובות לפי אותם סעיפים.

